

**Ειδικά Προγράμματα**

***Συντροφιά μαζί την Κυριακή***

 ***Κυριακή, 9/3/2025***

***«Περιδιαβαίνοντας την Κηπούπολη της Κυπριάδου»***



Πίνακας του Σπύρου Παπαλουκά «Σπίτια στου Κυπριάδη», 1938

Τα Ειδικά Προγράμματα, εδώ και αρκετά χρόνια, από το 2014 διοργανώνουν με μεγάλη επιτυχία μορφωτικές επισκέψεις για όλη την οικογένεια στο ιστορικό κέντρο της Αθήνας αλλά και στην ευρύτερη περιφέρεια της Αττικής.  Συνδυάζουμε την ιστορική γνώση, την εξερεύνηση και το δημιουργικό παιχνίδι. Αναζητούμε τη συνέχεια ανάμεσα στο παλιό και το νέο, σε μια εποχή που το «κλεινόν άστυ» μεταμορφώνεται και τα ίχνη σβήνουν σιγά-σιγά.

**Η «Συντροφιά» μας ξανασμίγει και πάλι, για πρώτη φορά τη φετινή σχολική χρονιά, εγκαινιάζοντας έναν νέο κύκλο περιηγήσεων στον οποίον ευελπιστούμε να ενταχθούν παλιές αλλά και νέες διαδρομές για την παρέα μας.**

**Εκκινούμε λοιπόν με μια νέα διαδρομή στην πόλη… στη συνοικία της Κυπριάδου, για την ακρίβεια στην Κηπούπολη της Κυπριάδου.**

Η **Κηπούπολη Κυπριάδου** είναι μια συνοικία του Δήμου Αθηναίων, μεταξύ του τέρματος της οδού Πατησίων και του Δήμου Γαλατσίου. Υπήρξε κατ’ ουσίαν η πρώτη Κηπούπολη της Αθήνας και μια από τις ομορφότερες και γραφικότερες συνοικίες της. Σήμερα, παρά τα προβλήματα που αντιμετωπίζει ως συνοικία, εξακολουθεί να αποτελεί, με τις επαύλεις, τους κήπους, τα δέντρα και τις πλατείες της, μια όαση πράσινου. Το όνομά της οφείλεται στον Αιγυπτιώτη μηχανικό και γεωπόνο Επαμεινώνδα Κυπριάδη, ο οποίος τη δημιούργησε αξιοποιώντας την έκταση γης που είχε αγοράσει ο πατέρας του Μίνωας Κυπριάδης στα Άνω Πατήσια.

Ο Επαμεινώνδας Κυπριάδης ίδρυσε το 1919 την εταιρεία «Κυπριάδης - Κυριαζής και Σία» και ανέλαβε να δημιουργήσει μια συνοικία στις εκτάσεις γης που είχε αγοράσει ο πατέρας του, στην περιοχή του τέρματος της Πατησίων, πρότυπη από πολεοδομική άποψη ακόμα και σήμερα. Η συνοικία σχεδιάστηκε με αρχές κηπούπολης (χαμηλή δόμηση, απαγόρευση άλλων χρήσεων, άνετοι ελεύθεροι χώροι, μονοκατοικίες σε ελεύθερα οικόπεδα, πλατιοί δρόμοι, μεγάλες πλατείες) και έλαβε το όνομά της «Κηπούπολη Κυπριάδου». Περιδιαβαίνοντας τους δρόμους της μπορούμε, σε σημαντικό βαθμό, να ανασκευάσουμε εικόνες από το παρελθόν και μια γέφυρα με τον παρόντα χρόνο. Ο Κυπριάδης χρησιμοποίησε τυποποιημένα δομικά υλικά και κατασκεύασε φθηνές επαύλεις ευρωπαϊκού ρυθμού, τις οποίες διέθεσε σε δημοσίους και τραπεζικούς υπαλλήλους σε τιμή κόστους.

Αυτή ήταν η πρώτη κηπούπολη της Αθήνας. Σύντομα συγκέντρωσε το ενδιαφέρον διανοουμένων της εποχής του Μεσοπολέμου (Δημήτρης Γληνός, Γεώργιος Δροσίνης, Φώτης Κόντογλου, Σπυρίδων Μελάς, Σπυρίδων Μαρινάτος, Δημήτρης Πικιώνης, Αντίοχος Ευαγγελάτος κ.ά.). Οι διανοούμενοι αυτοί αποτελούσαν μια μικρή συνεκτική κοινωνία ατόμων με συγκλίνουσες απόψεις και αρχές. Οι ιδιότητες αυτές συνέτειναν στην ανάπτυξη ενός σπάνιου κοινοτικού αισθήματος μεταξύ των κατοίκων στην Κηπούπολη.

Την περίοδο πάλι του Μεσοπολέμου η Κηπούπολη κατοικήθηκε και από γνωστούς ζωγράφους και γλύπτες με σημαντική προσφορά στην καλλιτεχνική ζωή του τόπου, ορισμένοι από τους οποίους ανήκαν στην πρωτοποριακή «Γενιά του 1930». Μεταξύ αυτών ο Φώτης Κόντογλου, ο Σπύρος Παπαλουκάς, ο Ουμβέρτος Αργυρός, ο Σπύρος Βικάτος, ο Γιώργος Βακαλό, ο Γιάννης Σπυρόπουλος, η Νίτσα και η Φούλα Καναρέλλη, η Φρόσω Ευθυμιάδη-Μενεγάκη. Σύντομα η Κηπούπολη Κυπριάδου απέκτησε τη φήμη ενός κέντρου εικαστικών τεχνών, το οποίο ο ζωγράφος Γιάννης Μόραλης εύστοχα αποκαλούσε «Σχολή Κυπριάδη».

Οι όμορφες επαύλεις με τους καταπράσινους κήπους που κοσμούσαν τον συνοικισμό κτίστηκαν τις δεκαετίες του 1920 και του 1930. Οι πλατείες και οι δημόσιοι χώροι χωροθετήθηκαν με τρόπο που η μία αποτελούσε την οργανική συνέχεια της άλλης. Όμως τα πράγματα άλλαξαν μεταπολεμικά. Ιδιαιτέρως το 1970 και το 1980, η δόμηση δεν παρέμεινε χαμηλή. Πολλά μεσοπολεμικά σπίτια κατεδαφίστηκαν και τη θέση τους πήραν πολυώροφες πολυκατοικίες. Οι χώροι πρασίνου σε αρκετές περιπτώσεις καταπατήθηκαν και η ισορροπία ανάμεσα στη χαμηλή δόμηση και τους πλατιοί δρόμους ανατράπηκε. Τα περισσότερα μεσοπολεμικά σπίτια που σώθηκαν και παραμένουν στη θέση τους, το οφείλουν στο γεγονός ότι στεγάζουν ιδρύματα, σχολεία, παιδικούς σταθμούς, εστιατόρια, μπαρ ή κατοικούνται από τους ιδιοκτήτες τους.

Στην περιήγησή μας θα έχουμε την ευκαιρία να ανακαλύψουμε τις πλατείες, τα γλυπτά, τα εμβληματικά κτίρια, τις εκκλησίες, τα σχολεία, τους χώρους ψυχαγωγίας, θεάτρου και κινηματογράφου που μαρτυρούν ακόμη τη ζωντάνια και την ομορφιά της Κηπούπολης Κυπριάδου.

**Ημερομηνία: Κυριακή 9 Μαρτίου 2025, 10:30 – 13:30.**

**Μαθητές & μαθήτριες Κολλεγίου,** 4ης, 5ης, 6ης Δημοτικού, Α’, Β’ & Γ’ Γυμνασίου, Α’, Β’ Λυκείου, ΙΒ1, οι γονείς, ο παππούς και η γιαγιά.

**Σπουδαστές/τριες Προγραμμάτων Ενηλίκων**: Στην περιήγηση μπορούν να συμμετάσχουν και οι σπουδαστές/στριες των Προγραμμάτων Ενηλίκων.

**Συνάντηση:** 10:15 π.μ., μπροστά από τον Ιερό Ναό Κοιμήσεως της Θεοτόκου, Ανδρεοπούλου 2, Αθήνα (Άνω Πατήσια).

**Υπεύθυνος περιήγησης:** κ. Ιορδάνης Παπαδόπουλος, καθηγητής Κολλεγίου Ψυχικού (τηλέφωνο επικοινωνίας σε περίπτωση ανάγκης: 6977-710949).

**Κόστος συμμετοχής:** 20 ευρώ ανά οικογένεια.

**Αίτηση συμμετοχής** [εδώ](https://forms.office.com/e/CFWCpdwAzJ) (<https://forms.office.com/e/CFWCpdwAzJ>)

**Όροι συμμετοχής:**

1. Το κόστος της μορφωτικής επίσκεψης ανά οικογένεια είναι €20.

Η ηλεκτρονική Δήλωση Συμμετοχής είναι απαραίτητο να κατατεθεί **το αργότερο μέχρι την Πέμπτη, 6 Μαρτίου 2025, 14:00,** [εδώ](https://forms.office.com/e/CFWCpdwAzJ)(<https://forms.office.com/e/CFWCpdwAzJ>). Θα τηρηθεί σειρά προτεραιότητας.

1. **Δήλωση συμμετοχής λοιπών προσώπων**: Ο δηλών γονέας/μέλος της οικογένειας, φέρει την ευθύνη δήλωσης των στοιχείων (ονοματεπώνυμο) των λοιπών προσώπων–μελών της οικογενείας, έχων λάβει σχετική άδεια δήλωσης των στοιχείων τους. Αντίστοιχη άδεια–συγκατάθεση οφείλει να έχει λάβει για τη δήλωση λήψης και επεξεργασίας οπτικοακουστικού υλικού στο οποίο περιλαμβάνονται τα μέλη της οικογενείας του δηλούντος.
2. **Η εξόφληση του κόστους συμμετοχής για γονείς του Ε.Ε.Ι.** θα πρέπει να γίνει μέσω τραπέζης με χρήση της ταυτότητας πληρωμής που θα λάβετε ηλεκτρονικά από το Λογιστήριο μαζί με την απόδειξη παροχής υπηρεσιών. **Η εξόφληση του κόστους συμμετοχής για όλους τους άλλους συμμετέχοντες** θα γίνει με κατάθεση στον τραπεζικό λογαριασμό του Ε.Ε.Ι.
3. Σημειώστε ότι η Δήλωση Συμμετοχής φέρει χαρακτήρα δεσμευτικό για τη χρέωση του παιδιού/σας με το κόστος της μορφωτικής επίσκεψης. Η ακύρωση συμμετοχής μετά την Πέμπτη 6/3/2025 και ώρα 14:00 πιθανόν να επιφέρει ολική ή μερική χρέωση ανάλογα με τη δυνατότητα ακύρωσης των κρατήσεων και λοιπών χρεώσεων.
4. **Ματαίωση προγράμματος**: Αν χρειασθεί να αναβληθεί η μορφωτική επίσκεψη, οι ενδιαφερόμενοι θα ειδοποιηθούν την Παρασκευή πριν την ημέρα της επίσκεψης. Σε περίπτωση ματαίωσης του προγράμματος λόγω ανωτέρας βίας, τα Ειδικά Προγράμματα του ΕΕΙ θα καταβάλουν προσπάθεια, ώστε να μειωθεί η οικονομική ζημιά των γονέων/συμμετεχόντων στο ελάχιστο.
5. Ο υπεύθυνος περιήγησης είναι δυνατόν να αλλάξει την τοποθεσία σε περιπτώσεις κακοκαιρίας και έκτακτης ανάγκης.
6. Τα Ειδικά Προγράμματα του ΕΕΙ και ο υπεύθυνος περιήγησης δεν ευθύνονται για τυχόν απώλεια χρημάτων (εκτός αν έχουν παραδοθεί στους συνοδούς για φύλαξη) ή άλλων αντικειμένων των μαθητών/τριών.
7. **Συμπεριφορά μαθητών:** Οι μαθητές/τριες υποχρεούνται να φέρονται ευπρεπώς, να ακολουθούν το πρόγραμμα και τις υποδείξεις των συνοδών και να τηρούν τους κανονισμούς του Ε.Ε.Ι.
8. Κάθε είδους φθορά ξένης περιουσίας βαρύνει αυτούς που την προκάλεσαν.
9. Τα Ειδικά Προγράμματα του ΕΕΙ διατηρούν το δικαίωμα τροποποίησης του προγράμματος.
10. **Προσωπικά δεδομένα:** Τα στοιχεία επικοινωνίας που δηλώνουν οι γονείς/συμμετέχοντες με την Δήλωση Συμμετοχής στο πρόγραμμα θα δοθούν στους συνοδούς της μορφωτικής επίσκεψης για επικοινωνία και ενημέρωση εφόσον χρειαστεί. Φωτογραφικό υλικό από τη μορφωτική επίσκεψη και τη συμμετοχή στις δράσεις, ενδέχεται να ληφθεί από τους συνοδούς της επίσκεψης προκειμένου να αναρτηθεί στην ιστοσελίδα του Ε.Ε.Ι. ([www.athenscollege.edu.gr](http://www.athenscollege.edu.gr)) ή στη σελίδα κοινωνικής δικτύωσης που διαχειρίζεται το Ε.Ε.Ι. στο Facebook & Instagram. Νομική βάση για τις ως άνω επεξεργασίες αποτελεί η συγκατάθεσή σας (καθώς και των λοιπών μελών της οικογενείας που συμμετέχουν) που σας ζητείται με την παρούσα δήλωση-αίτησή σας συμμετοχής στη μορφωτική επίσκεψη.